มิดไนส์

***มิดไนส์*** () เป็นสตูดิโออัลบั้มที่ 10 ของนักร้องและนักแต่งเพลงชาวอเมริกัน เทย์เลอร์ สวิฟต์ ออกจำหน่ายเมื่อวันที่ 21 ตุลาคม ค.ศ. 2022 ภายใต้สังกัดรีพับลิกเรเคิดส์ สวิฟต์ได้แนวคิดสร้างสรรค์อัลบั้ม*มิดไนส์* ให้เป็นอัลบั้มแนวความคิดที่บอกเล่าเรื่องราวของการครุ่นคิดในยามค่ำคืน อันเกิดจากแรงบันดาลใจในช่วงเวลาที่เธอไม่อาจข่มตาหลับได้ บทประพันธ์เพลงเชิงสารภาพ สะท้อนถึงความเสียใจ การวิพากษ์ตนเอง จินตนาการ ความเศร้าใจจากความรัก และความหลงใหล โดยมีการพาดพิงถึงชีวิตส่วนตัวและภาพลักษณ์ในที่สาธารณะของเธอ

สวิฟต์และแจ็ก แอนโตนอฟฟ์ เป็นผู้ผลิตอัลบั้มรุ่นมาตรฐานร่วมกัน โดยอัลบั้มนี้ผสมผสานแนวดนตรีซินท์ป็อป อิเล็กโทรป็อป ดรีมป็อป และเบดรูมป็อป พร้อมด้วยองค์ประกอบจากแนวดนตรีอิเล็กทรอนิกา ฮิปฮอป และอาร์แอนด์บี ดนตรีอิเล็กทรอนิกส์ของอัลบั้มมีลักษณะเฉพาะด้วยจังหวะระดับกลาง การใช้เครื่องสังเคราะห์เสียงแบบแอนะล็อก จังหวะกลองจากเครื่องดรัมแมชชีนที่เรียบง่าย และเสียงขับร้องที่ผ่านการปรับแต่งด้วยระบบดิจิทัล โปรดิวเซอร์ร่วมในบางเพลง ได้แก่ ซาวน์เวฟ, จาฮาน สวีต และคีอานู บีตส์ ส่วนแอนโตนอฟฟ์ได้ร่วมกับแอรอน เดสเนอร์ ผลิตเพลงเพิ่มเติมในรุ่นขยายชื่อว่า *ทรีเอเอ็มอิดิชัน* ซึ่งเผยแพร่อย่างไม่คาดหมายหลังจากอัลบั้มรุ่นมาตรฐานเพียงสามชั่วโมง

สวิฟต์ประกาศเปิดตัวอัลบั้ม*มิดไนส์* ในงานประกาศรางวัลเอ็มทีวีวิดีโอมิวสิกอะวอดส์ 2022 และเผยรายชื่อเพลงรุ่นมาตรฐานผ่านแพลตฟอร์มติ๊กต็อก อัลบั้ม*มิดไนส์* ครองอันดับหนึ่งในชาร์ตเพลงหลายประเทศ และได้รับการรับรองยอดจำหน่ายระดับแพลตินัมในตลาดยุโรป เอเชียแปซิฟิก และทวีปอเมริกา ในสหรัฐ *มิดไนส์* กลายเป็นอัลบั้มอันดับหนึ่งติดต่อกันเป็นลำดับที่ 11 ของสวิฟต์ในชาร์ต''บิลบอร์ด'' 200 เป็นอัลบั้มลำดับที่ห้าที่มียอดจำหน่ายมากกว่าหนึ่งล้านชุดในสัปดาห์แรก และเป็นอัลบั้มที่มียอดจำหน่ายสูงสุดของ ค.ศ. 2022 อัลบั้มนี้ได้รับการรับรองระดับแพลตินัมเจ็ดครั้ง จาก สมาคมผู้ประกอบกิจการเพลงของสหรัฐอเมริกา เพลงในอัลบั้มทำให้สวิฟต์กลายเป็นศิลปินคนแรกที่ครองอันดับ 1 ถึง 10 ของชาร์ต''บิลบอร์ด''ฮอต 100 ทั้งหมด โดยซิงเกิลนำ "แอนตี-ฮีโร" ครองอันดับหนึ่ง และซิงเกิล "ลาเวนเดอร์เฮซ" กับ "คาร์มา" ครองอันดับสอง

นักวิจารณ์ดนตรีมองว่า *มิดไนส์* เป็นการผสมผสานผลงานก่อนหน้าของสวิฟต์ โดยให้ความสำคัญกับการสร้างสรรค์เสียงซินท์และการเล่าเรื่องผ่านบทประพันธ์เพลง พวกเขาชื่นชมความสามารถในการประพันธ์เพลงของสวิฟต์ที่มีทั้งความน่าติดตามและมีเนื้อหาลึกซึ้ง ส่วนใหญ่ยกย่องการผลิตว่าเรียบหรูและมีรสนิยม แม้บางส่วนจะมองว่ามีความเป็นแบบแผนไปบ้างก็ตาม อัลบั้ม *มิดไนส์* ได้รับการจัดอันดับอยู่ในหลายรายชื่อของอัลบั้มยอดเยี่ยมแห่งปี 2022 และในการประกาศรางวัลแกรมมี ครั้งที่ 66 เมื่อ ค.ศ. 2024 *มิดไนส์* ทำให้สวิฟต์กลายเป็นศิลปินคนแรกที่คว้ารางวัลสาขาอัลบั้มแห่งปีได้ถึงสี่ครั้ง และยังคว้ารางวัลสาขาอัลบั้มเพลงป็อปยอดเยี่ยมอีกด้วย

## ภูมิหลัง
เทย์เลอร์ สวิฟต์ เริ่มต้นเส้นทางอาชีพในฐานะนักดนตรีแนวคันทรีที่เมืองแนชวิลล์ในช่วงคริสต์ทศวรรษ 2000 ก่อนจะพัฒนาเป็นศิลปินป็อปในกระแสหลักในช่วงคริสต์ทศวรรษ 2010 อัลบั้มแนวอินดีโฟล์กจำนวนสองชุดของเธอ ได้แก่ *[[โฟล์กลอร์ (อัลบั้มเทย์เลอร์ สวิฟต์)|โฟล์กลอร์]]* และ*[[เอฟเวอร์มอร์]]* (ทั้งคู่ออกจำหน่ายในปี 2020) ซึ่งออกจำหน่ายในช่วงการระบาดทั่วของโควิด-19 เมื่อ ค.ศ. 2020 ได้นำมาซึ่งการยอมรับจากทั้งนักวิจารณ์และสาธารณชนในฐานะนักแต่งเพลงผู้ทรงความสามารถ

สวิฟต์เริ่มกระบวนการบันทึกเสียงสตูดิโออัลบั้มหกชุดแรกของเธอใหม่อีกครั้งตั้งแต่เดือนพฤศจิกายน ค.ศ. 2020 ภายหลังจากข้อพิพาทใน ค.ศ. 2019 ระหว่างเธอกับสกูตเตอร์ บราวน์ ผู้บริหารวงการดนตรีซึ่งได้เข้าซื้อกิจการของค่ายเพลงเดิมของสวิฟต์ คือ บิกมะชีน รวมถึงลิขสิทธิ์มาสเตอร์ของอัลบั้มเหล่านั้น การบันทึกเสียงใหม่ทำให้สวิฟต์เป็นเจ้าของลิขสิทธิ์มาสเตอร์ฉบับใหม่ทั้งหมด ซึ่งเปิดโอกาสให้เธอมีสิทธิ์ในการให้อนุญาตใช้เพลงของตนเองในเชิงพาณิชย์อย่างเต็มรูปแบบ นักวิจารณ์และนักวิชาการต่างมองว่าการกระทำของสวิฟต์ครั้งนี้เป็นเหตุการณ์สำคัญที่ช่วยกระตุ้นให้เกิดการถกเถียงในวงกว้างเกี่ยวกับสิทธิของศิลปิน และความสัมพันธ์ระหว่างศิลปินกับค่ายเพลงภายในอุตสาหกรรมดนตรี

ระหว่างที่ดำเนินโครงการบันทึกเสียงใหม่ สวิฟต์ได้รับความสนใจจากสื่อมวลชนอีกครั้งหลังจากเธอขึ้นแสดงในคอนเสิร์ตวันมอร์ไฮม์ทัวร์ของวงไฮม์ที่กรุงลอนดอน เมื่อเดือนกรกฎาคม ค.ศ. 2022 ซึ่งนับเป็นการแสดงสดครั้งแรกของเธอตั้งแต่ ค.ศ. 2019 ต่อมาในวันที่ 28 สิงหาคม ค.ศ. 2022 ระหว่างการกล่าวสุนทรพจน์รับรางวัลมิวสิกวิดีโอแห่งปี บนเวทีเอ็มทีวีวิดีโอมิวสิกอะวอดส์ สวิฟต์ได้ประกาศว่าเธอกำลังจะเปิดตัวสตูดิโออัลบั้มชุดใหม่ ซึ่งมีกำหนดเผยแพร่ในวันที่ 21 ตุลาคม การประกาศดังกล่าวได้รับความสนใจอย่างกว้างขวางจากสื่อมวลชนและส่งผลให้ยอดผู้ชมงานประกาศรางวัลเพิ่มสูงขึ้น หลังจบงานสวิฟต์ได้เปิดเผยชื่ออัลบั้มว่า *มิดไนส์* ผ่านทางสื่อสังคมออนไลน์ของเธอ บนแพลตฟอร์มสตรีมมิงเพลงต่าง ๆ อัลบั้ม *มิดไนส์* ถูกจัดอยู่ในหมวดเพลงป็อป ซึ่งนำไปสู่การคาดเดาจากสื่อเกี่ยวกับแนวเสียงของอัลบั้มนี้ หลังจากที่อัลบั้มก่อนหน้าอย่าง *โฟล์กลอร์* และ*เอฟเวอร์มอร์* ถูกระบุอยู่ในหมวดอัลเทอร์เนทีฟ

## แนวทางศิลปะ
จากการประกาศอัลบั้ม สื่อมวลชนคาดการณ์จากชุดมอสชิโนของสวิฟต์สำหรับอาฟเตอร์ปาร์ตีของงานเอ็มทีวีวิดีโอมิวสิกอะวอดส์ ซึ่งเป็นชุดรอมเปอร์กระโปรงสั้นสีน้ำเงินกรมท่าประดับด้วยดาวสีเงิน ซึ่งเชื่อมโยงกับสุนทรียภาพของอัลบั้ม เมื่อวิเคราะห์ภาพประชาสัมพันธ์ของอัลบั้ม *เดอะริงเกอร์* บรรยายลักษณะสุนทรียภาพของอัลบั้มว่า "มีเสน่ห์ แต่ผ่อนคลาย ภายในมีเสน่ห์ซึ่งตรงข้ามกับความงามของป็อปสตาร์ที่ยิ่งใหญ่" โดยมีสีน้ำเงินฟ้าเที่ยงคืนเป็นสีหลัก และภาพถ่ายย้อนยุคที่มีเครื่องหนัง หน้าปัดนาฬิกาและ "การตกแต่งห้องสำหรับครอบครัว" ตามแบบคริสต์ทศวรรษ 1960-1970 ก็เป็นส่วนหนึ่งของสัญลักษณ์อัลบั้ม*มิดไนส์*ด้วย *[[โว้ก (นิตยสาร)|โว้ก]]*กล่าวถึงรูปแบบของสวิฟต์ในคริสต์ทศวรรษ 1970 ซึ่งถือเป็นการเปลี่ยนจากเครื่องแต่งกายรูปแบบชนบท และคอตเทจคอร์ที่เธอนำมาใช้สำหรับอัลบั้ม*โฟล์กลอร์* และ*เอฟเวอร์มอร์* นักวิจารณ์แฟชั่น เจส คาร์ตเนอร์-มอร์ลีย์ พบว่าภาพนี้ชวนให้นึกถึงปกอัลบั้ม *คันทรีไลฟ์* (1974) ของวงดนตรีอาร์ตร็อกสัญชาติอังกฤษ ร็อกซีมิวสิก และรูปถ่ายของศิลปินชาวฝรั่งเศส กาย บูร์แด็งน์ ใน*โว้กฟรานซ์*

### ปกอัลบั้ม
thumb|ตัวอักษรสัญลักษณ์ของ ''มิดไนส์''
งานศิลปะหน้าปกมาตรฐานของอัลบั้ม*มิดไนส์* เป็นงานแบบมินิมัลลิสม์ (Minimalism) โดยได้รับแรงบันดาลใจจากปกแผ่นเสียงรุ่นเก่าซึ่งมีเพลงปรากฏบนปกหน้า ภาพถ่ายของสวิฟต์บนปกอัลบั้มแสดงให้เห็นเธอในอายแชโดว์สีฟ้า อายไลเนอร์สีดำ และริมฝีปากสีแดงอันเป็นเอกลักษณ์ของเธอ โดยเธอจุดไฟแช็กที่กำลังลุกโชนไว้ใกล้ใบหน้า เป็นภาพตราฏกะ (trāṭaka) ตาม*บีตส์เพอร์มินิต* โดยใช้แบบอักษรนูวฮาสโกรเทสก์ (Neue Haas Grotesk) ชื่ออัลบั้มและรายชื่อเพลงเป็นแบบไล่ระดับสีฟ้า หน้าปกฉบับไวนิลซึ่งสวิฟต์โพสต์บนสื่อสังคมของเธอ แบ่งรายการเพลงออกเป็นด้านเอและด้านบี ซึ่งบ่งบอกถึงแผ่นเสียงสองด้าน นอกจากนี้ยังมีการออกอัลบั้มชุดลิมิเต็ดอิดิชันสามสีซึ่งมีปกศิลปะที่แตกต่างกันออกไปด้วย จากสื่อ*เดอะคัต* ได้อธิบายถึงหน้าปกของสวิฟต์ว่า "ในสภาวะต่าง ๆ ของความเครียดยามดึกอันมีเสน่ห์" *เดอะแดลลัสออบเซอร์เวอร์* ตั้งข้อสังเกตถึงความคล้ายคลึงกับสุนทรียภาพของอินดีสลีซ นอกจากนี้ ด้านหลังของปกอัลบั้มประกอบด้วยนาฬิการุ่นมาตรฐานและรุ่นสำรองอีก 3 รุ่น แต่ละรุ่นแสดงถึงส่วนหนึ่งในสี่ของหน้าปัดนาฬิกา เมื่อประกอบเข้าด้วยกันก็จะเกิดกลายเป็นนาฬิกาที่สมบูรณ์

## การตอบรับเชิงวิจารณ์

เมื่อออกจำหน่ายอัลบั้ม*มิดไนส์* ได้รับเสียงชื่นชมอย่างกว้างขวางจากนักวิจารณ์ดนตรี เว็บไซต์เมทาคริติกซึ่งให้คะแนนแบบมาตรฐานเต็ม 100 โดยอิงจากบทวิจารณ์ของสื่อกระแสหลัก ได้มอบคะแนนเฉลี่ยถ่วงน้ำหนัก 85 จาก 100 แก่อัลบั้มนี้ จากจำนวนบทวิจารณ์ทั้งหมด 28 ฉบับ ซึ่งบ่งชี้ถึง "คำชื่นชมอย่างเป็นเอกฉันท์" (universal acclaim) ขณะเดียวกันเว็บไซต์รวบรวมบทวิจารณ์เอนีดีเซ็นต์มิวสิก? ได้รวบรวมบทวิจารณ์จำนวน 29 ฉบับ และให้คะแนนเฉลี่ย 8.0 จาก 10 สะท้อนถึงฉันทามติในเชิงบวกของนักวิจารณ์โดยรวม

การประพันธ์เพลงของสวิฟต์เป็นประเด็นที่ได้รับคำชมมากที่สุด อเล็กซ์ ฮอปเปอร์ จากนิตยสาร*อเมริกันซองไรเตอร์* กล่าวว่า *มิดไนส์* แสดงให้เห็นถึงความซับซ้อนในการประพันธ์เพลง ส่วนอเล็กซิส เพตริดิส จาก*[[เดอะการ์เดียน]]* เห็นว่าอัลบั้มนี้ "เปี่ยมด้วยความมั่นใจ" และสะท้อนถึง "ความมั่นคงทางศิลปะ" ขณะเดียวกัน เคน ทักเกอร์ จาก*เอ็นพีอาร์* ได้ชื่นชมโครงสร้างคำคล้องจองของสวิฟต์ว่า "แน่นหนาและพิถีพิถันอย่างยิ่ง จนอดสงสัยไม่ได้ว่าเธอจงใจทำเช่นนั้นเพื่อท้าทายความคิดของผู้ฟัง" นักวิจารณ์บางรายให้ความเห็นว่าเนื้อเพลงของเธอในอัลบั้มนี้มีความละเอียดอ่อนและมุ่งสำรวจภายในจิตใจมากขึ้น ตามความเห็นของฮันนาห์ ไมลเรีย จาก*[[เอ็นเอ็มอี]]*, บ็อบบี โอลีวีเย จาก*สพิน* และนีล แมกคอร์มิก จาก*[[เดอะเดลีเทลิกราฟ]]* ต่างเห็นว่าอัลบั้มนี้สะท้อนเรื่องราวส่วนตัวของสวิฟต์ที่ลึกซึ้งและเป็นส่วนตัวมากขึ้น เฮิร์ชแสดงความคิดเห็นว่า แม้ประเด็นในอัลบั้มนี้ยังคงต่อเนื่องจากสิ่งที่สวิฟต์เคยสำรวจมาก่อน แต่อัลบั้ม *มิดไนส์* แสดงให้เห็นถึงความเป็นผู้ใหญ่ที่เพิ่มขึ้น พร้อม "การยอมรับอย่างสงบนิ่ง" ขณะที่ไมเคิล วูด จาก*[[ลอสแอนเจลิสไทมส์]]* ได้ยกย่องการเล่าเรื่องผ่านบทประพันธ์เพลงของสวิฟต์ โดยระบุว่าเธอสามารถทำให้เส้นแบ่งระหว่าง "สิ่งที่ดึงมาจากชีวิตจริงของสวิฟต์" และ "สิ่งที่มิได้เป็นเช่นนั้น" เลือนรางลงได้อย่างแยบคาย ทั้งฮอปเปอร์และไลต์เห็นว่าการประพันธ์เพลงที่เน้นการเล่าเรื่องใน *มิดไนส์* ได้รับอิทธิพลจากอัลบั้ม*โฟล์กลอร์* และ*เอฟเวอร์มอร์* โดยรายหลังกล่าวชื่นชมความสามารถของสวิฟต์ในการถ่ายทอด "อารมณ์ในขอบข่ายกว้าง" ที่สะท้อนมุมมองอันสุกงอมของเธอ ส่วนแมตธิว นีล จากนิตยสาร*แคลช* เห็นว่า*มิดไนส์* คือจุดบรรจบของศิลปะแห่งการประพันธ์เพลงของสวิฟต์ตลอดอัลบั้มก่อนหน้า

กระแสตอบรับต่อการผลิตเสียงดนตรีของอัลบั้ม*มิดไนส์* มีความเห็นแตกต่างกันไปในหมู่นักวิจารณ์ แม้โดยส่วนใหญ่จะชื่นชมและมองว่าเป็นผลงานที่มีรสนิยมงดงาม ในบทวิจารณ์ที่ยกย่องอย่างสูง ร็อบ เชฟฟีลด์, บริตทานี สปาโนส จาก*[[โรลลิงสโตน]]* และบิลเมสต่างยกให้*มิดไนส์* เป็น "ผลงานคลาสสิกในทันที" โดยบิลเมสถึงกับกล่าวว่าเป็น "อัลบั้มป็อปแห่งปี" ขณะที่ไรอันและควินน์ เห็นว่าอัลบั้มนี้แสดงให้เห็นถึงโครงสร้างทางดนตรีที่ประณีตและการทดลองที่แสดงความชำนาญ โดยไรอันเขียนว่าสวิฟต์สามารถผสมผสานถ้อยคำที่เฉียบคมของตนเข้ากับองค์ประกอบดนตรีใหม่ ๆ ได้อย่างเป็นธรรมชาติ แอนดี วอน พิป จาก*อันเดอร์เดอะเรดาร์* อธิบายว่าการผลิตเสียงที่เรียบสงบในอัลบั้มนี้มีความสง่างาม ส่วนจอห์นสตันและเพตริดิสมองว่าดนตรีของอัลบั้มมีความละเอียดอ่อนและยับยั้งกว่าแนวป็อปกระแสหลักทั่วไป ด้านนีล แมกคอร์มิก เรียกอัลบั้มนี้ว่าเป็น "การรวบรวมบทเพลงป็อปที่ชาญฉลาด" แต่ก็สังเกตว่าเนื้อหาแสดงถึงความลังเลของสวิฟต์ว่าจะเดินหน้าต่อในแนว "การประพันธ์เพลงเชิงลึกส่วนตัว" หรือมุ่งสู่ "ผลงานเชิงพาณิชย์ขนาดใหญ่"

ในทางกลับกัน บทวิจารณ์ที่ไม่ค่อยชื่นชมมองว่าการร่วมงานระหว่างสวิฟต์กับแจ็ก แอนโตนอฟฟ์ นำไปสู่ความจำเจ จอน คารามานิกา จาก*เดอะนิวยอร์กไทมส์*, คริส ริชาร์ดส์ จาก*เดอะวอชิงตันโพสต์* และพอล แอตตาร์ด จาก*สแลนต์แมกกาซีน* เห็นว่า*มิดไนส์* ขาดความแปลกใหม่และคล้ายคลึงกับผลงานก่อนหน้าของสวิฟต์มากเกินไป เช่นเดียวกับมอร์แลนด์ เออร์ลไวน์ และพอล บริดจ์วอเตอร์ จาก*เดอะไลน์ออฟเบสต์ฟิต* ที่มีความเห็นสอดคล้องกันแต่ก็ชื่นชมว่าอัลบั้มนี้มีความเป็นเอกภาพสูง แอนน์ เพาวเวอร์ส ชื่นชมการทดลองด้านเสียงบางส่วนที่พยายามสร้างนวัตกรรมใหม่ให้กับการประพันธ์เพลงแบบมุมมองบุรุษที่หนึ่งของสวิฟต์ แต่เธอมองว่าบางช่วงยังให้ความรู้สึก "ไม่สมบูรณ์" ด้านคาร์ล วิลสัน จาก*สเลต* และสเปนเซอร์ คอร์นฮาเบอร์ จาก*ดิแอตแลนติก* เห็นว่า *มิดไนส์* ฟังดูจืดชืดในตอนแรก แต่กลับเผยให้เห็นรายละเอียดและเนื้อหาที่ลึกซึ้งมากขึ้นเมื่อฟังซ้ำหลายครั้ง ขณะที่โรเบิร์ต คริสต์เกา เชื่อว่าการเน้น "พื้นผิวเสียง" ในลักษณะนี้ทำให้อัลบั้มมีความเด่นด้านทำนองน้อยกว่าอัลบั้มก่อน ๆ ของสวิฟต์ เฮเลน บราวน์ จาก*[[ดิอินดีเพ็นเดนต์]]* เขียนว่า "ทำนองอันละเอียดอ่อน" ของอัลบั้มนี้ต้องใช้เวลาสักระยะเพื่อ "แทรกซึมเข้าสู่ใจผู้ฟัง" และมอบประสบการณ์การฟังที่ลุ่มลึกด้วย "เสียงร้องที่ลื่นไหลคล้ายแมวและการควบคุมเนื้อร้องอย่างมั่นใจ" ส่วนวิล ฮอดจ์คินสัน จาก*เดอะไทมส์* กล่าวว่าแม้จะมีการประมวลเสียงร้องบางส่วนที่ฟังดู "ไม่น่าดึงดูด" แต่*มิดไนส์* ก็ยังคงเป็น "อัลบั้มของนักร้องและนักแต่งเพลงในแบบดั้งเดิม" ที่มีบทเพลงสะท้อนอารมณ์ได้อย่างทรงพลัง

### รายการอันดับสิ้นปี
อัลบั้ม*มิดไนส์* ได้รับการจัดอันดับอยู่ในรายชื่ออัลบั้มยอดเยี่ยมแห่งปี 2022 ของหลากหลายสำนักสื่อ โดยติดอันดับห้าอันดับแรกจาก*โรลลิงสโตน*, *บิลบอร์ด*, *ลอสแอนเจลิสไทมส์*, *[[พีเพิล (นิตยสาร)|พีเพิล]]*, *ป็อปแมตเตอร์ส* และ*[[ยูเอสเอทูเดย์]]* ขณะที่*ฮอตเพรส*, *ดิอินดีเพนเดนต์*, *[[มิวสิกโอเอ็มเอช]]* และ*[[เดอะไทมส์]]* จัดให้อยู่ในสิบอันดับแรก นอกจากนี้ อัลบั้ม*มิดไนส์* ยังติดอันดับห้าสิบอันดับแรกของสื่อหลายสำนัก ได้แก่ *บรูกลินวีแกน*, *แคลช*, *คอนซีเควินซ์*, *กาฟฟา*, *เดอะการ์เดียน*, *เดอะไลน์ออฟเบสต์ฟิต*, *เอ็นเอ็มอี*, *เพสต์*, *สแลนต์แมกกาซีน* และ*อันเดอร์เดอะเรดาร์* ในส่วนของรายชื่อที่ไม่ได้จัดอันดับ อัลบั้มนี้ก็ได้รับการบรรจุไว้โดยออลมิวสิก, *[[จีคิว|บริติชจีคิว]]*, *ดิออลเทอร์เนทีฟเพรส* และ*อัพร็อกซ์* สำหรับรายชื่อส่วนบุคคลของนักวิจารณ์ อัลบั้ม*มิดไนส์* ได้รับการจัดให้เป็นอันดับหนึ่งโดยวิลแมนและอันดับสองโดยเชฟฟีลด์

## รางวัล

## รายชื่อเพลง
เครดิตดัดแปลงมาจากบันทึกย่อของอัลบั้ม*มิดไนส์*

**หมายเหตุ**
*  หมายถึงผู้ผลิตเพิ่มเติม
*  หมายถึงร่วมผู้ผลิต
* "Question...?" สอดแทรกเพลงปี ค.ศ. 2014 ของสวิฟต์ "เอาต์ออฟเดอะวุดส์" ประพันธ์โดยตัวเธอเองและแอนโตนอฟฟ์

## ชาร์ต

### ชาร์รายสัปดาห์

### ชาร์ตรายเดือน

### ชาร์ตสิ้นปี

{| class="wikitable sortable plainrowheaders" style="text-align:center"

## การรับรอง

## การวางจำหน่าย

## หมายเหตุ

## อ้างอิง

## แหล่งข้อมูลอื่น
*

หมวดหมู่:อัลบั้มเพลงในปี พ.ศ. 2565
หมวดหมู่:อัลบั้มเพลงของเทย์เลอร์ สวิฟต์
หมวดหมู่:อัลบั้มเพลงที่ผลิตโดยเทย์เลอร์ สวิฟต์
หมวดหมู่:อัลบั้มเพลงที่ผลิตโดยแจ็ก แอนโตนอฟฟ์
หมวดหมู่:อัลบั้มเพลงที่ผลิตโดยแอรอน เดสเนอร์
หมวดหมู่:อัลบั้มเพลงของค่ายรีพับลิกเรเคิดส์
หมวดหมู่:อัลบั้มเพลงแนวซินท์ป็อปโดยศิลปินชาวอเมริกัน
หมวดหมู่:คอนเซปต์อัลบั้ม
หมวดหมู่:รางวัลแกรมมี สาขาอัลบั้มเพลงป็อปยอดเยี่ยม
หมวดหมู่:รางวัลแกรมมี สาขาอัลบั้มแห่งปี